Mandag var Michael Gravgaard, der er direktør i Randers FC, ude at sige, at han mente, spillerne skulle gøre mere for at højne underholdningsværdien i Superligaen.

Og nu får Gravgaard opbakning fra Spillerforeningens direktør, Mads Øland.

- Der er ingen tvivl om, at spillerne er nødt til at acceptere mere, end hvad man gjorde for 20 år siden. Eller bare for fem år siden, siger Mads Øland med henvisning til Gravgaards idéer om at gøre Superliga-klubberne og spillerne mere tilgængelige.

Mads Øland fortæller videre, at der bliver nødt til at blive gjort noget ved den tilskuernedgang, som Superligaen har oplevet.

- Vi må erkende, at det er alvorligt. Tilskuerne er baggrunden for, at vi har gode jobs og får nogle fine lønninger.

Læs også : Ex-spiller: OB tillod fuldskab og slendrian

- Derfor tager vi også vores ansvar på os og vil være med til at samarbejde med DBU og Divisionsforeningen om at finde en løsning på det her, for vi skal have tilskuerne tilbage på stadion. Det er der ingen tvivl om, slår han fast.